MTÜ Kopli Selts

PRESSITEADE

16.02.2013

**Lastekaupade Kirbukas toredaks peretraditsiooniks**

**Pühapäeval, 17. veebruaril korraldab Kopli Selts koostöös Tallinna Kopli Ametikooliga esmakordselt Lastekaupade Kirbuka. Lastekaupade Kirbukas toimub Kopli Ametikooli ruumes Kopli tn 98 iga kuu kolmandal pühapäeval kell 10-16.**

„Lastega peredel jääb palju korralikke lasterõivaid, jalanõusid ja tarbeesemeid, mida on kahju ära visata, lihtsalt seisma,“ tõdeb Kopli Seltsi esinaine Tiia-Liis Jürgenson. „Teisalt on aga iga päevaga rohkem selliseid peresid, kes loevad hoolega raha, et ots-otsaga välja tulla. Second hand poed ja kirbukad on menukad ka seepärast, et see näitab ka rohelisemat mõtteviisi – äraviskamise asemel saab asjad uuesti käiku anda.“

Just lastega perede jaoks ja just nimelt lastekaupade järelturu tarbeks ongi Kopli Selts algatanud Lastekaupade Kirbuka. Kirbukale oodatakse ühest küljest neid, kel on kodus laste asju seisma jäänud, teisalt neid, kel midagi laste jaoks vaja on.

„Pole ka välistatud, et müümise asemel tehakse meie kirbukal hoopis vahetuskaupa või antakse mõni asi ka niisama ära,“ ütleb Kopli Seltsi esinaine Tiia-Liis Jürgenson.

Müügikoht Lastekaupade Kirbukal maksab käivitusperioodil (vähemalt kolm esimest kuud) 1-3 eurot vastavalt müüja enda võimalustele. Müügitasuga katab selts laadaga tekkivad otsesed kulud, aga edaspidi on plaanis pakkuda lastele laada jooksul mitmesugust tegevust – joonistamist, võistlusi, mänge – nii saavad vanemad rahulikult kaupa teha ja lastel pole samuti igav.

Tiia-Liis Jürgenson selgitab: „Esimesel kirbukal kahjuks seda veel võimalik korraldada ei ole, ent kindlasti niipea, kui raha tegevuseks on olemas, käivitame sellegi.“

MTÜ Kopli Selts loodab Lastekaupade Kirbukast kujundada vahva peresündmuse. Edaspidi ehk saab leida ka lastepsühholooge, lastearste, logopeede ja muid lastespetsialiste, kes emadele-isadele loenguga kirbuka käigus nõu annavad.

MTÜ Kopli Selts on 1930. aastal asutatud „Kopli Rahvamaja Ühingu“ õigusjärglane. Selts on korraldanud heategevaid laatasid – Sibulalaat, Stroomi Sügislaat, Küünlakuu laat ja toetanud Koplis elavaid kitsikuses olevaid peresid. Hiljaaegu algatas selts Kopli Ametikooliga koostöös teisegi heategeva traditsiooni – Tasuta Tantsuõhtud.

Lisateave:

Tiia-Liis Jürgenson

kopliselts@gmail.com